Ineṣṣef yiḍ, teɣli-d yiwet n rrehba n tsusmi, iḍher-d waggur gar yitran, amzun d udem acelbaḥ di tebrek n ṭṭlam, gar kra n tcumԑatin i as-d-yezzin i usenduq-is. « Lubnan » deg yiḍnni tettban-d amzun d amɣar, yekna uԑrur-is si lesnin, ččan-t tafekka-s leḥzan, Idurar, isekla d yisaffen ttbeddilen, yal tikkelt amek ara yilin, amakken i ttbeddilen wudmawen n yemdanen d tektiwin-nsen d yiḥulfan-nsen, aseklu nni i ifazen i d-ittbanen deg uzal am teslit s ccbaḥa-s, abeḥri yettawi ijufar-is, mi d tameddit tettban-d d ajeԑbub n dexxan , aẓru-nni ameqqran s lğehdis d tezmert-is, yettihi s lemḥayen n ddunit, mi i d-yeɣli yiḍ ad yuɣal am yigellil ad d-yessu tamurt, ad iɣumm s yigenni, tasift-nni i nettwali yal tanezzayt tettucԑal am lfeṭṭa, nsell i ucercuris nettɣili-t ur iḥebbes ara, mi i d-yeɣli yiḍ ad iṭṭerḍeq d imeṭṭawen. « Lubnan » i yellan ddurt aya ɣer deffir tettban-d s ccan-is d lemqam-is, d ccbaḥa-s, mi i ineṣṣef waggur , yuɣal yettband yekfa, si ԑeyyu sdat n waggur d tziri , ur nufi amkan-is di tlemmast n yigenni, d wul amuḍin di tfekka.